《过丹阳旧居》
宋代·王存

漂泊经故园，系舟款柴扉。破屋他人居，昔邻今或非。

父老迎我饮，祝我昼锦衣。我谢父老言，朴拙非所祈。

一官走尘土，实迫寒与饥。去乡未几载，颇觉侣俦稀。

人事已可嗟，况当白首归。泚泚练塘水，绿杨荫渔矶。

有田尚可耕，誓将父老依。

作者简介：（1023—1101）宋润州丹阳人，字正仲。仁宗庆历六年进士。修洁自重，为欧阳修、吕公著、赵概所知。英宗朝，历太常礼院。素与王安石交厚，神宗熙宁中安石执政，论事不合，即不来往。元丰初除国史编修官、修起居注，累迁知开封府。哲宗朝，历尚书右、左丞，吏部尚书。时朋党论炽，存进言恐滥及善人，忤任事者，出知杭州。以右正议大夫致仕。参与编著《元丰九域志》。